U-I-239/96
Natisni
Opravilna št.:
U-I-239/96
Datum odločitve:
12. 7. 1996
Objavljeno:
OdlUS V, 120
ECLI:
ECLI:SI:USRS:1996:U.I.239.96
Akt:
Zakon o kazenskem postopku (Ur. list RS, št. 63/94) (ZKP), 201. čl.
Izrek:
Pobuda za začetek postopka za oceno ustavnosti 201. člena Zakona o kazenskem postopku se zavrže.
Evidenčni stavek:
Odločba Ustavnega sodišča o ugotovljeni neustavnosti zakonske določbe učinkuje erga omnes, torej tudi za pobudnika, ki v ponovnem postopku za oceno ustavnosti ne bi mogel doseči drugačne odločitve Ustavnega sodišča. Ker se tako s ponovno začetim postopkom za oceno ustavnosti ne bi v ničemer spremenil pravni položaj pobudnika, le - ta ne izkazuje pravnega interesa za izpodbijanje te zakonske določbe.
Pobudnik, ki je v priporu zaradi ponovitvene nevarnosti, ne izkazuje pravnega interesa za izpodbijanje določb Zakona o kazenskem postopku, ki urejajo druge priporne razloge, ker te določbe v ničemer ne vplivajo na pobudnikov pravni položaj.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pripor zaradi ponovitvene nevarnosti.
Pravna podlaga:
Zakon o Ustavnem sodišču (ZUstS), 24., 43., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo U-I-18/93 z dne 11/4-1996,
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Vitomir Pičulin, Nova Gorica
Datum vloge:
21. 5. 1996
Vrsta odločitve:
sklep
Vrsta rešitve:
zavrženje
Dokument:
US17933
Dokument v PDF obliki:
U-I-239-96.pdf
117 KB
Prenesite datoteko
U-I-239/96
12.7.1996
S K L E P
Ustavno sodišče je v postopku za preizkus pobude Vitomirja Pičulina iz Nove Gorice, v priporu v Zaporih v Novi Gorici, ki ga zastopa Valentin Mozetič, odvetnik v Dornberku, na seji dne 12. julija 1996
s k l e n i l o:
Pobuda za začetek postopka za oceno ustavnosti 201. člena Zakona o kazenskem postopku (Uradni list RS, št. 63/94) se zavrže.
O b r a z l o ž i t e v
1. Pritožnik je 21.5.1996 vložil pobudo za oceno ustavnosti 201. člena Zakona o kazenskem postopku (v nadaljnjem besedilu: ZKP) in ustavno pritožbo zoper sklep Višjega sodišča v Kopru št. Kp 93/96 z dne 24.4.1996. V pobudi za oceno ustavnosti predlaga, da Ustavno sodišče začne postopek za oceno ustavnosti, ker izpodbijana določba ni v skladu z 20. in 27. členom Ustave.
2. Ustavno sodišče je pobudo za oceno ustavnosti izločilo iz ustavne pritožbe, ker rešitev ustavne pritožbe ni odvisna od odločitve o pobudi. Po določbi 24. člena Zakona o Ustavnem sodišču (Uradni list RS, št. 15/94 - v nadaljnjem besedilu: ZUstS) lahko vsakdo da pisno pobudo za začetek postopka, če izkaže svoj pravni interes. Ta pa je podan, če predpis, katerega oceno predlaga pobudnik, neposredno posega v njegove pravice, pravne interese oziroma pravni položaj. Pobudnik je v priporu zaradi ponovitvene nevarnosti, ki jo kot priporni razlog določa 3. točka drugega odstavka 201. člena ZKP. Ustavno sodišče je z odločbo št. U-I-18/93 z dne 11.4.1996 (Uradni list RS, št. 25/96) že odločilo o ustavnosti določbe 3. točke drugega odstavka 201. člena ZKP. Odločilo je, da določba ni v skladu z Ustavo in zakonodajalcu določilo rok, v katerem jo mora uskladiti. Navedena odločitev je v skladu z določbo 43. člena ZUstS začela učinkovati naslednji dan po objavi odločbe v Uradnem listu, to je dne 17.5.1996. Odločba Ustavnega sodišča, izdana v postopku za oceno ustavnosti zakona, ima obvezno moč in učinkuje za vse, ne le za udeležence postopka, v katerem je bila izdana. Pobudnik je pobudo za začetek postopka za oceno ustavnosti dal, ko je citirana odločba že učinkovala. V ponovnem postopku za oceno ustavnosti te določbe pobudnik ne bi mogel doseči drugačne odločitve Ustavnega sodišča, s tem pa bi se njegov pravni položaj v ničemer ne spremenil in zato nima pravnega interesa za izpodbijanje 3. točke drugega odstavka 201. člena ZKP.
3. Za izpodbijanje drugih določb 201. člena ZKP pa pobudnik prav tako nima pravnega interesa, ker te določbe, ki urejajo druge priporne razloge, ne posegajo neposredno v njegov pravni položaj. Ker torej pobudnik za izpodbijanje določbe 201. člena ZKP ni izkazal pravnega interesa, je bilo treba pobudo zavreči.
4. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek